A murit Duane Eddy, unul dintre pionierii rock and roll-ului
A murit un legendar muzician care a inspirat generații întregi. Chitaristul american Duane Eddy, considerat de mulți drept unul dintre părinții fondatori ai rock and roll-ului, a murit la vârsta de 86 de ani. Decesul său s-a produs pe 30 aprilie în Franklin, Tennessee, a declarat soția sa, Deed. Cauza decesului a fost cancerul.
Marele artist, câștigător al unui premiu Grammy, a fost în centrul atenției cu o serie de hituri instrumentale în deceniile anilor ’50 și ’60. A reușit să revină în topuri în 1986 cu o nouă versiune a piesei sale „Peter Gunn”. De asemenea, a fost denumit „Regele Twang-ului” datorită stilului său distinctiv. Onorat cu includerea în Rock and Roll Hall of Fame în 1994, a lăsat o amprentă semnificativă în istoria muzicii.
În 2008, a fost inclus și în Musicians Hall of Fame and Museum pentru contribuția sa remarcabilă în industria muzicală.
„Duane a inspirat o generație de chitariști din întreaga lume cu inconfundabila sa semnătură sonoră ‘Twang'”, a declarat reprezentantul lui Eddy, citat de site-ul Variety.
„A fost primul zeu al chitarei rock and roll, o ființă umană cu adevărat umilă și incredibilă. Ne va lipsi foarte mult”.
Într-un interviu acordat BBC în 2011, Eddy a mărturisit că atunci când oameni precum Bruce Springsteen sau John Fogerty îți acordă un astfel de elogiu direct și spun: „Duane a fost o mare influență”’, asta este una dintre recompensele și privilegiile a ceea ce a realizat.
„Asta valorează mai mult pentru mine decât banii și faima. Asta merge direct la inimă.”